Tyrese Maxey, coordonatorul echipei Philadelphia 76ers, a fost desemnat joi câştigătorul trofeului pentru sportivitate, "Sportsmaship Award", în ediţia 2023-2024 a ligii profesioniste nord-americane de baschet (NBA), informează Reuters.
Acesta este al doilea trofeu cucerit în acest sezon de Maxey, în vârstă de 23 de ani, după cel rezervat jucătorului cu cel mai mare progres din NBA, "Most Improved Player", primit luna trecută.
Acordat începând din sezonul 1995-1996, NBA Sportsmanship Award îl onorează pe jucătorul care reprezintă cel mai bine idealurile sportivităţii pe teren.
Toate cele 30 de echipe NBA au nominalizat unul dintre jucătorii lor pentru acest premiu, iar un juriu compus din şase directori ai ligii a selectat câte un finalist din fiecare dintre cele şase divizii ale ligii. Jucătorii actuali din NBA au ales câştigătorul dintr-o listă de şase finalişti.
Maxey a primit 91 de voturi pentru primul loc şi un total de 2.545 de puncte. Kevin Love (Miami Heat) s-a clasat pe locul al doilea, urmat de Jarrett Allen (Cleveland Cavaliers), Shai Gilgeous-Alexander (Oklahoma City Thunder), Harrison Barnes (Sacramento Kings) şi Tre Jones (San Antonio Spurs).
"Sportivitatea înseamnă foarte mult pentru mine. Ies pe teren şi joc extrem de dur, dar încă îmi respect toţi colegii şi toţi adversarii. Întotdeauna trebuie să le arăţi respect", a spus Maxey într-un videoclip postat de NBA pe reţelele de socializare.
Tyrse Maxey a fost selecţionat în premieră pentru All-Star Game în 2023-24 şi a înregistrat medii de 25,9 puncte, 6,2 pase decisive şi 3,7 recuperări în 70 de partide disputate în cel de-al patrulea său sezon alături de Sixers.
El este al doilea jucător de la Philadelphia 76ers care a primeşte Sportsmanship Award, după Eric Snow (1999-2000).